text: Rungende ja til Dumpingfrit Danmark! 
  14 juni 2015 kl. 06.48
  Danskerne kræver, at alle arbejder efter danske løn- og arbejdsvilkår, viser ny måling fra Danmarks Statistik for fagforeningen 3F
  Ifølge målingen bakker ikke færre end 96 procent af danskerne op om, at alle i Danmark skal arbejde efter de danske løn-og arbejdsvilkår.
  - Det er en fantastisk flot opbakning, siger 3Fs formand Per Christensen.
  Emnet har været en del af debatten i valgkampen, og undersøgelsen bruges da også til en politisk udmelding fra 3F:
  - Vi er stærkt bekymrede over ønskerne fra nogle af blå bloks toppolitikere om tyske dumpinglønninger i Danmark og deres modstand over for indsatsen imod social dumping. Vi skal ikke have arbejdende fattige i Danmark, som er nødt til at få kontanthjælp oveni lønnen for at kunne forsørge sine børn og familie, siger 3Fs formand.
  Meningsmålingen er foretaget for 3F af Danmarks Statistik, som den 2. juni og i perioden 10.-12. juni har gennemført undersøgelsen og fået godt 1.200 svar via internettet og telefon.
  